als_Latn dik_Latn sag_Latn
Kryeministri Sali Berisha deklaroi sot në Vlorë se “në fushatën e ardhshme elektorale qeveria do t`i kërkojë OSBE-së të dyfishojë monitorimin, ndërsa do të ftojë Këshillin e Europës, Parlamentin Europian, organizatat dhe Institutin Demokratik dhe Republikan Amerikan, të gjitha NGO-të dhe organizmat e institucioneve që të monitorojnë këto zgjedhje”. Deklarata e Kryeministrit erdhi në përgjigje të interesimit të medias, pas inspektimit të punimeve për ndërtimin e terminalit të hidrokarbureve në mjediset e ish-Fabrikës së Sodës në Vlorë. Dëshiroj të falënderoj z. Edvin Rama dhe të garantoj çdo qytetar shqiptar se fushatën e ardhshme elektorale do ti kërkoj OSBE-së që dyfishojë monitorimin dhe do të ftoj të gjithë organizmat dhe institucionet që të monitorojnë këto zgjedhje. Kjo është detyra ime, tha Kryeministri një ditë pasi kryesocialisti Edi Rama deklaroi në një konferencë për shtyp në Tiranë se qeveria i kërkon zyrtarisht OSBE-së të shmanget nga roli i saj kryesor dhe të ulë fuqinë vëzhguese në vend, për t’i pasur duart më të lira.Unë nuk e shpëtoj dot Edi Ramën nga sindromi i Kasharit. Po e quaj sindromi i Kasharit sepse është krejt e kundërta, është antipodi i sistemit të Dushkut, nënvizoi kryeministri. Në përgjigje të pyetjes së gazetarëve se një pjesë e mirë opozitës ju akuzon për bashkëpunim me Ramën, Kryeministri Berisha tha se me zotin Edi Rama, kryetarin e Bashkisë së Tiranës dhe me z Shpëtim Gjika, kryetarin e Bashkisë së Vlorës dhe të gjithë kryetarët e bashkive dhe komunave të Shqipërisë, kam patur kam dhe do të kem për aq kohë sa të jem në pushtet, një bashkëpunim në interes të qytetarëve dhe tërësisht transparent. Ai nënvizoi se për çështjet madhore të integrimit në NATO dhe në BE, zoti Rama dhe partia e tij kanë shprehur dëshirën dhe vullnetin për të proceduar me reforma dhe unë kam vlerësimin tim të palëkundur për këtë. Ne miratuam reformën në sistemin gjyqësor, miratuam ndryshimet kushtetuese dhe rregulloren e parlamentit me konsensus, tha Kryeministri, i cili i cilësoi “këto hapa të mëdha, të cilat nuk janë të shumta vendet që arrijnë t`i bëjnë bashkarisht. Kryeministri shprehu bindjen se në afatin më të afërt do miratojmë Kodin Zgjedhor dhe ligjet për sistemin e drejtësisë. Pavarësisht nëse i harton qeveria ato do të jenë të gjitha produkt i një diskutimi dhe bashkëpunimi me opozitën. Nëse ky quhet bashkëpunim, ky është një bashkëpunim”. Nga ana tjetër, cilësoi Kreu i Qeverisë “ky është një bashkëpunim parimor në interesin më të mirë të vendit”. Duke folur për ligjin për prokurorinë, Kryeministri informoi se për këtë draft ka 6 muaj që po punohet me përfaqësues të shoqërisë civile, EURALIUS dhe të tjerë. “Qeveria do të punojë që këto ligje të jenë të përbashkëta me opozitën. Pavarësisht se 84 vota në parlament mund të realizohen, unë arsyetoj që duhet të ecim me konsensus me opozitën, përfundoi Kreu i Qeverisë.
als_Latn